Tottu est vanu

Nois andamos che in sa burrasca
cun d’una sorte niedda che moro,
cun d’unu sognu mannu intro su coro
e cun pane siccadu intro sa tasca.

Ma dogni alvure a mie, ogni istradone
biancu e solitariu mi nada
s’istoria de una zente sutterrada
d’una luntana generazione.

E interrogo cuccuros e crastos
graniticos in altu a cuntemplare
sas serenas marettas de su mare
ei su mannu isplendore de sos astros.

Ei su meu dolore ei s’isperu
vanu de custu coro in cussas oras
bidet sas gloriosas auroras
d’unu tempus felice e pius veru.

Ma tottu est vanu! Vana est sa paraula
chi animat su versu infuriadu.
Sonnia e suffri, poeta isventuradu,
su mundu este e istat una faula.